Rassisme by Tuks-koshuis ondersoekFoto: Verskaf “The Devil is White = F*ck you” en “Keep calm and bring back the Land mother f*ckers” is op 15 en 17 November vanjaar teen die betrokke student van die Taaibos-koshuis se kamerdeur geskryf. Jaco Grobbelaar, AfriForum Jeug se Tuks-koördineerder, het gesê hoewel die saak by die koshuisvader aangemeld is, versuim hy om op te tree. “AfriForum Jeug het gevolglik ’n klag by die UP ingedien en eis dat die student wat die opmerkings aangebring het onmiddellik uit die koshuis geskors word en dissiplinêre aksies teen hom gedoen word.” Anna-Retha Bouwer, woordvoerder van die universiteit, het aan Maroela Media bevestig dat die universiteit bewus is van die voorval en dat daar ondersoek ingestel word. “Afhangend van wat bevind word kan die nodige dissiplinêre stappe volg,” het sy gesê. Volgens Grobbelaar is dit egter nie die eerste keer vanjaar dat klagtes oor radikale, rassistiese en aanstootlike uitlatings teenoor wit mense op die UP-kampus gebring word nie. “Ons sal graag wil sien dat die UP teen studente optree wat geweld en rassisme op kampus aanhits en op dié wyse die universiteit se beleid verontagsaam. Ons het tot dusver geen universiteitsoptrede met vorige voorvalle gesien nie en eis dat die UP strenger hierop reageer.” Grobbelaar sê voorts dat die betrokke student ’n lid van die Economic Freedom Fighters Students’ Command (EFF SC) op kampus is en dat daar al verskeie klagtes teen lede van dié organisasie gemaak is. “’n Koshuis is veronderstel om ’n veilige hawe te wees waar studente kan leer, leef en aan ’n gesonde studentelewe kan deelneem sonder om met politiek en rassisme gekonfronteer te word,” het Grobbelaar gesê.